C 320/47

Avviż dwar l-implimentazzjoni tad-deċiżjoni tal-Korp għas-Soluzzjoni tat-Tilwim tal-Organizzazzjoni Dinjija tal-Kummerċ rigward il-miżura ta’ salvagwardja applikabbli għall-importazzjonijiet fl-Unjoni ta’ ċerti prodotti tal-azzar

(2022/C 320/21)

Fil-31 ta’ Mejju 2022, il-Korp għas-Soluzzjoni tat-Tilwim tad-WTO (“DSB”) adotta r-rapport tal-bord fit-tilwima mressqa mit-Turkija, DS595 European Union-Safeguard Measures on Certain Steel Products (1). Fir-rapport, il-bord ikkunsidra li l-ispjegazzjonijiet u r-raġunament ipprovduti mill-UE fir-rigward ta’ xi aspetti tal-miżura oriġinali tagħha ma kinux jissodisfaw ir-rekwiżiti tal-Ftehim li Jistabbilixxi l-Organizzazzjoni Dinjija tal-Kummerċ (“il-Ftehim tad-WTO”).

L-għan ta’ dan l-avviż huwa li jinforma lill-partijiet interessati li l-Kummissjoni se timplimenta r-rakkomandazzjoni u d-deċiżjoni tad-DSB. Għal dan il-għan, il-Kummissjoni tistieden lill-partijiet interessati biex jipprovdu l-kummenti tagħhom. L-UE se timplimenta l-miżura billi ġġib il-miżura ta’ salvagwardja dwar ċerti prodotti tal-azzar f’konformità mal-Ftehim tad-WTO dwar is-Salvagwardji u l-GATT tal-1994, fir-rigward tal-każijiet fejn il-bord tad-WTO kien ikkonkluda li l-miżura ta’ salvagwardja tal-UE hija inkonsistenti ma’ dawk il-ftehimiet koperti. Is-sejbiet ta’ inkonsistenzi tal-bord kienu jikkonċernaw żewġ punti legali skont l-Artikolu XIX:1(a) tal-GATT 1994, u żewġ elementi ta’ punt legali wieħed skont l-Artikolu 4.1(b) tal-Ftehim tad-WTO dwar is-Salvagwardji.

Fir-rigward tal-Artikolu XIX:1(a) tal-GATT 1994, il-miżura ta’ salvagwardja oriġinali ma kinitx spjegat biżżejjed kif seħħet iż-żieda fl-importazzjonijiet bħala riżultat tal-iżviluppi mhux previsti li kienu ġew identifikati. Barra minn hekk, il-miżura ma kinitx identifikat l-obbligi tal-GATT li l-effett tagħhom irriżulta fiż-żieda fl-importazzjonijiet.

Rigward l-Artikolu 4.1(b) tal-Ftehim tad-WTO dwar is-Salvagwardji, il-bord sab li żewġ elementi ċentrali tad-determinazzjoni ta’ theddida ta’ dannu serju ma kinux “ibbażati fuq il-fatti”: l-ewwel nett, is-sejba li l-industrija domestika kienet “f’pożizzjoni fraġli u vulnerabbli”, minkejja l-prestazzjoni mtejba tagħha u, it-tieni, is-sejba li żieda ulterjuri fil-volumi tal-importazzjonijiet fil-futur twassal għal dannu serju għall-industrija domestika.

Għall-fini tal-implimentazzjoni, il-Kummissjoni biħsiebha tissupplimenta r-Regolament ta’ Implimentazzjoni (UE) 2019/159 (2) dwar il-punti ta’ hawn fuq. Il-partijiet interessati huma għalhekk mistiedna jissottomettu kummenti esklussivament dwar dawk il-punti.

Is-sejbiet tal-bord fl-aspetti ta’ hawn fuq jistgħu jinstabu fit-taqsima 7.3.2.3 tar-rapport tal-bord fir-rigward tar-rabta bejn iż-żieda fl-importazzjonijiet u l-iżviluppi mhux previsti; fit-taqsima 7.4 tar-rapport tal-bord fir-rigward tal-effetti tal-obbligi, u fit-taqsima 7.6.2 tar-rapport tal-bord fir-rigward tat-theddida ta’ dannu serju.

1. Proċedura

Fid-dawl ta’ dan ta’ hawn fuq, il-Kummissjoni b’dan tiftaħ mill-ġdid l-investigazzjoni oriġinali ta’ salvagwardja fil-mument meta jkunu meħtieġa aktar kjarifiki fid-dawl tas-sejbiet tal-bord. Il-punt rilevanti huwa eżatt qabel l-adozzjoni tal-miżura ta’ salvagwardja definittiva.

1.1. Sottomissjonijiet bil-miktub

Il-partijiet interessati li jixtiequ jipparteċipaw fil-proċediment huma b’dan mistiedna jippreżentaw il-fehmiet tagħhom, iressqu tagħrif u jipprovdu evidenza ta’ sostenn lill-Kummissjoni. Din l-informazzjoni u l-evidenza ta’ sostenn iridu jaslu għand il-Kummissjoni fi żmien 21 jum mid-data tal-pubblikazzjoni ta’ dan l-Avviż f’Il-Ġurnal Uffiċjali (3).

1.2. Sottomissjoni ta’ informazzjoni u estensjoni tal-limiti ta’ żmien speċifikati f’dan l-Avviż

Bħala regola, il-partijiet interessati jistgħu jissottomettu biss informazzjoni fil-perjodi ta’ żmien speċifikati f’dan l-Avviż. Kwalunkwe estensjoni tal-limiti ta’ żmien previsti f’dan l-Avviż tista’ tintalab biss f’ċirkostanzi eċċezzjonali u tingħata biss jekk tkun debitament iġġustifikata. L-estensjonijiet eċċezzjonali debitament iġġustifikati għad-data tal-iskadenza għas-sottomissjoni normalment ikunu limitati għal 3 ijiem addizzjonali.

Il-partijiet interessati huma mitluba biex ma jipprovdux informazzjoni ulterjuri barra mill-perjodi stabbiliti f’dan l-Avviż jew fi kwalunkwe komunikazzjoni oħra mibgħuta mill-Kummissjoni. Sabiex tiġi konkluża kif xieraq l-investigazzjoni fil-ħin, kwalunkwe sottomissjoni, konfutazzjoni jew dokument ieħor bil-miktub li ma jirrispettax l-iskadenzi speċifikati mill-Kummissjoni jista’ jiġi injorat.

1.3. Struzzjonijiet biex isiru sottomissjonijiet bil-miktub u korrispondenza

L-informazzjoni mibgħuta lill-Kummissjoni għall-finijiet ta’ proċediment tad-difiża tal-kummerċ trid tkun ħielsa mid-drittijiet tal-awtur. Il-partijiet interessati, qabel ma jissottomettu lill-Kummissjoni informazzjoni u/jew data soġġetta għad-drittijiet tal-awtur ta’ terzi persuni, iridu jitolbu permess speċifiku lid-detentur tad-drittijiet li jippermetti b’mod espliċitu li l-Kummissjoni a) tuża l-informazzjoni u d-data għall-iskop ta’ dan il-proċediment tad-difiża tal-kummerċ u b) tipprovdi l-informazzjoni u/jew id-data lill-partijiet interessati f’din l-investigazzjoni f’għamla li tippermettilhom jeżerċitaw id-drittijiet tad-difiża tagħhom.

Is-sottomissjonijiet bil-miktub kollha pprovduti mill-partijiet interessati li għalihom jintalab trattament kunfidenzjali għandhom ikunu mmarkati “Sensitive” (4). Il-partijiet li jissottomettu informazzjoni matul din l-investigazzjoni huma mistiedna jagħtu raġuni għat-talba tagħhom għal trattament kunfidenzjali.

Il-partijiet li jipprovdu informazzjoni “Sensitive” huma meħtieġa jipprovdu sommarji mhux kunfidenzjali tagħha skont l-Artikolu 8 tar-Regolament tal-UE 2015/478 (5) u l-Artikolu 5 tar-Regolament tal-UE 2015/755 (6), li jiġu mmarkati “For inspection by interested parties”. Dawk is-sommarji jenħtieġ li jkunu dettaljati biżżejjed biex jippermettu fehim raġonevoli tas-sustanza tal-informazzjoni sottomessa b’mod kunfidenzjali u jridu jaslu għand il-Kummissjoni fl-istess ħin tal-verżjoni “Sensitive”.

Jekk parti li tipprovdi informazzjoni kunfidenzjali tonqos milli turi raġuni tajba għat-talba għat-trattament kunfidenzjali jew ma tipprovdix sommarju mhux kunfidenzjali tagħha fil-format u l-kwalità mitluba, il-Kummissjoni tista’ tinjora tali informazzjoni.

Il-partijiet interessati huma mħeġġa bil-qawwa biex jagħmlu s-sottomissjonijiet u t-talbiet bil-miktub kollha permezz ta’ TRON.tdi (https://tron.trade.ec.europa.eu/tron/TDI), inklużi prokuri skenjati fejn xieraq.

Permezz ta’ TRON.tdi jew ittra elettronika, il-partijiet interessati jesprimu l-qbil tagħhom mar-regoli applikabbli għas-sottomissjonijiet elettroniċi li jinsabu fid-dokument “CORRESPONDENCE WITH THE EUROPEAN COMMISSION IN TRADE DEFENCE CASES” ippubblikat fuq is-sit elettroniku tad-Direttorat Ġenerali għall-Kummerċ: http://trade.ec.europa.eu/doclib/docs/2011/june/tradoc_148003.pdf

Il-partijiet interessati jridu jindikaw isimhom, l-indirizz, in-numru tat-telefown u indirizz tal-posta elettronika validu u jenħtieġ li jiżguraw li l-indirizz elettroniku pprovdut ikun indirizz elettroniku tan-negozju uffiċjali li jiffunzjona u li jiġi ċċekkjat kuljum. Ladarba jiġu pprovduti d-dettalji ta’ kuntatt, il-Kummissjoni tikkomunika mal-partijiet interessati permezz ta’ TRON.tdi jew tal-posta elettronika biss, dment li ma jitolbux li jirċievu d-dokumenti kollha mingħand il-Kummissjoni b’mezz ieħor ta’ komunikazzjoni jew sakemm in-natura tad-dokument li jrid jintbagħat ma tkunx teħtieġ l-użu tal-posta rreġistrata. Għal aktar regoli u tagħrif dwar il-korrispondenza mal-Kummissjoni inkluż il-prinċipji li japplikaw għas-sottomissjonijiet permezz ta’ TRON.tdi, jenħtieġ li l-partijiet interessati jikkonsultaw l-istruzzjonijiet tal-komunikazzjoni mal-partijiet interessati msemmija hawn fuq.

L-indirizz tal-Kummissjoni għall-korrispondenza:

Il-Kummissjoni Ewropea Id-Direttorat Ġenerali għall-Kummerċ Id-Direttorat G, l-Unità G5 Uffiċċju: CHAR 03/66 1049 Bruxelles/Brussel BELGIQUE/BELGIË

TRON.tdi: https://webgate.ec.europa.eu/tron/tdi

Indirizz elettroniku: TRADE-SAFE009-REVIEW@ec.europa.eu

2 Possibbiltà ta’ smigħ mis-servizzi ta’ investigazzjoni tal-Kummissjoni

Il-partijiet interessati jistgħu jinstemgħu mis-servizzi ta’ investigazzjoni tal-Kummissjoni sakemm fil-fatt x’aktarx ikunu se jiġu affettwati mill-eżitu tal-ftuħ mill-ġdid tal-investigazzjoni tas-salvagwardja oriġinali u jkun hemm raġunijiet speċjali biex jinstemgħu oralment. Kull talba għal smigħ jenħtieġ li ssir bil-miktub u jenħtieġ li tispeċifika r-raġunijiet għaliex tkun qiegħda ssir. Għal seduti ta’ smigħ dwar kwistjonijiet li jkollhom x’jaqsmu mat-tnedija tal-investigazzjoni preżenti, it-talba trid tiġi ppreżentata fi żmien 21 jum mid-data tal-pubblikazzjoni ta’ dan l-Avviż f’Il-Ġurnal Uffiċjali tal-Unjoni Ewropea.

3 L-Uffiċjal tas-Seduta

L-Uffiċjal tas-Seduta jagħmilha ta’ punt ta’ kuntatt bejn il-partijiet interessati u s-servizzi ta’ investigazzjoni tal-Kummissjoni. L-Uffiċjal tas-Seduta jirrieżamina t-talbiet għall-aċċess tal-fajl, it-tilwim dwar il-kunfidenzjalità tad-dokumenti, it-talbiet għall-estensjoni tal-limiti taż-żmien u kwalunkwe talba oħra dwar id-drittijiet tad-difiża tal-partijiet interessati u terzi persuni, li jistgħu jinqalgħu matul il-proċediment.

Il-partijiet interessati jistgħu jitolbu intervent mill-Uffiċjal tas-Seduta. Fil-prinċipju, dawn l-interventi għandhom ikunu limitati għall-kwistjonijiet li jinqalgħu matul il-proċediment ta’ rieżami attwali.

Jenħtieġ li t-talba għal intervent tal-Uffiċjal tas-Seduta ssir bil-miktub u jenħtieġ li tispeċifika r-raġunijiet għat-talba. Il-partijiet interessati huma mistiedna jsegwu l-perjodi ta’ żmien stabbiliti fit-Taqsima 1.1 ta’ dan l-Avviż għal talbiet ta’ intervent lill-Uffiċjal tas-Seduta. Meta talbiet bħal dawn jiġu ppreżentati barra l-iskedi ta’ żmien rilevanti, l-Uffiċjal tas-Seduta jista’ jeżamina wkoll ir-raġunijiet għaliex dawn kienu tard, b’kunsiderazzjoni xierqa għall-interessi tal-amministrazzjoni tajba u t-tlestija fil-ħin tal-investigazzjoni.

Għal aktar informazzjoni u għad-dettalji ta’ kuntatt, il-partijiet interessati jistgħu jikkonsultaw il-paġni web tal-Uffiċjal tas-Seduta fuq is-sit web tad-DĠ Kummerċ: http://ec.europa.eu/trade/trade-policy-and-you/contacts/hearing-officer/

4 L-ipproċessar ta’ data personali

Kwalunkwe data personali li tinġabar f’din l-investigazzjoni se tiġi trattata skont ir-Regolament (UE) 2018/1725 tal-Parlament Ewropew u tal-Kunsill (7).

Avviż dwar il-protezzjoni tad-data li jinforma lill-individwi kollha dwar l-ipproċessar tad-data personali fil-qafas tal-attivitajiet tad-difiża tal-kummerċ tal-Kummissjoni huwa disponibbli fis-sit web tad-DĠ Kummerċ: http://trade.ec.europa.eu/doclib/html/157639.htm

(1) Ir-rapport tal-bord jinsab hawn: https://docs.wto.org/dol2fe/Pages/SS/directdoc.aspx?filename=q:/WT/DS/595R.pdf&Open=True

(2) Ir-Regolament ta’ Implimentazzjoni tal-Kummissjoni (UE) 2019/159 tal-31 ta’ Jannar 2019 li jimponi miżuri definittivi ta’ salvagwardja kontra l-importazzjonijiet ta’ ċerti prodotti tal-azzar (ĠU L 31, 1.2.2019, p. 27).

(3) Ir-Regolament (KEE, EURATOM) Nru 1182/71 tal-Kunsill tat-3 ta’ Ġunju 1971 li jistabbilixxi r-regoli applikabbli għal perjodi, dati u limiti ta’ żmien (ĠU L 124, 8.6.1971, p. 1).

(4) Dokument “Sensitive” huwa dokument li jitqies kunfidenzjali skont l-Artikolu 8 tar-Regolament (UE) 2015/478, l-Artikolu 5 tar-Regolament (UE) 2015/755 u l-Artikolu 3.2 tal-Ftehim tad-WTO dwar is-Salvagwardji. Huwa wkoll dokument protett skont l-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (ĠU L 145, 31.5.2001, p. 43).

(5) ĠU L83, 27.3.2015, p.16.

(6) ĠU L123, 19.5.2015, p.33.

(7) Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L295, 21.11.2018, p. 39).